Agyamanka iti Kinaparabur ni Jehova
NAPARABUR a Dios ni Apo Jehova. (Sant. 1:17) Manipud iti nabituen a langlangit iti rabii agingga iti naraber a karuotan a nangabbong iti daga, ikankanta dagiti parsua ni Jehova ti kinaparaburna.—Sal. 65:12, 13; 147:7, 8; 148:3, 4.
Kasta unay ti panangapresiar ti salmista iti Namarsua isu a natignay a mangputar iti kanta a mangpadayaw kadagiti parsua ni Jehova. Basaem ti Salmo 104 ket kitaem no mariknam ti nariknana. Kinuna ti salmista: “Kantaakto ni Jehova iti intero a panagbiagko; mangipaayakto iti samiweng iti Diosko bayat nga addaak.” (Sal. 104:33) Kasta met kadi ti kayatmo nga aramiden?
KASAYAATAN NGA ULIDAN TI KINAPARABUR
Kayat ni Jehova nga agbalintayo a naparabur a kas kenkuana. Nangipaay met kadagiti rason tapno agbalintayo a naparabur. Usigem ti impaisuratna ken apostol Pablo: “Ibilinmo kadagidiay babaknang itoy agdama a sistema ti bambanag a saanda koma a napalangguad, ken isadagda ti namnamada, saan nga iti pagduaduaan a kinabaknang, no di ket iti Dios, a sibabaknang a mangipaay kadatayo iti amin a bambanag a pagragsakantayo; nga agaramidda iti naimbag, nga agbalinda a nabaknang iti nasayaat nga ar-aramid, nga agbalinda a naparabur, sisasagana a mangiranud, a sitatalged nga agurnongda maipaay iti bagbagida iti nasayaat a pamuon maipaay iti masanguanan, tapno mapetpetanda a sititibker ti pudpudno a biag.”—1 Tim. 6:17-19.
Idi insurat ni Pablo ti maikadua a naipaltiing a suratna iti kongregasion ti Corinto, impaganetgetna ti umiso a kababalin iti panangted. Kinunana: “Tunggal maysa aramidenna koma kas iti inkeddengna iti pusona, saan nga iti nadagsen a rikna wenno mapilpilit, ta ti Dios ayatenna ti naragsak a manangited.” (2 Cor. 9:7) Dinakamat pay ni Pablo dagiti matulongan iti sipaparabur a panangted: dagiti umawat, maipaay ti kasapulanda; ket dagiti nangted, mabendisionanda iti naespirituan.—2 Cor. 9:11-14.
Iti maudi a paset daytoy a suratna, dinakamat ni Pablo ti kangrunaan a mangipakita iti kinaparabur ti Dios. Insuratna: “Pagyamanan iti Dios gapu iti di mailadawan a sagutna nga awanan bayad.” (2 Cor. 9:15) Nalawag a ti sagut ni Jehova ramanenna ti amin a naimbag a banag nga inaramid ti Dios maipaay kadagiti adipenna babaen ken Jesu-Kristo. Saan a pulos mailadawan ti kasta unay a pateg dayta a sagut.
Kasanotayo a maipakita ti apresasiontayo iti amin nga inaramid ken aramidento pay ni Jehova ken ti Anakna para kadatayo? Ti maysa a pamay-an ket babaen ti sipaparabur a panangipaaytayo iti panawen, pigsa, ken sanikuatayo tapno masuportaran ti pudno a panagdayaw ken Jehova, bassit man wenno dakkel dayta.—1 Cron. 22:14; 29:3-5; Luc. 21:1-4.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn